Loretánske litánie – jubilejná výstava Evy Trizuljakovej (1926 – 2026)

JÚN 2026 – FORFEST KROMĚŘÍŽ 2026
SEPTEMBER 2026 – KOSTOL PANNY MÁRIE SNEŽNEJ V BRATISLAVE NA KALVÁRII
___________________________________________________________________
Sté výročie narodenia akademickej maliarky Evy Trizuljakovej si tento rok pripomíname prostredníctvom dvoch nadväzujúcich výstavných projektov, ktoré predstavujú najcharakteristickejšiu časť jej životného a umeleckého odkazu. 
Cyklus Loretánskych litánií bol v rámci projektu spomienky na Evu Trizuljakovú vystavený v Kostole sv. Mořice v Kroměříži ako súčasť Medzinárodného festivalu súčasného umenia s duchovným zameraním FORFEST v júni až v auguste 2026. Koncom septembra bude výstava inštalovaná v Kostole Panny Márie Snežnej Na Kalvárii v Bratislave. Sprievodným podujatím výstavy bude aj hudobné a literárne soirée.
Ide o výstavu tapisérií - artprotisov s názvom Loretánske litánie. Cyklus bol vytvorený v osemdesiatych rokoch 20. storočia v ateliéroch brnianskej Vlněny. Výtvarníčka sa inšpirovala starobylou mariánskou modlitbou a v modernej textilnej technike artprotis vyjadrila svoje osobité vnímanie mariánskeho kultu.
Eva Trizuljaková (*25. 9. 1926 – †17. 12. 2018) pôsobila ako maliarka a textilná výtvarníčka. Známe sú predovšetkým jej maliarske cykly inšpirované prírodou, napríklad Dunajská krajina. Stala sa tiež priekopníčkou textilnej tvorby v  technike artprotis, v ktorej vytvorila viaceré cykly, medzi nimi Krvavé sonety, Loretánske litánie a ďalšie.
„Umelecká tvorba Evy Trizuljakovej prešla vývojom od grafických techník cez maľbu olejom k textilnej technike artprotis, aby sa napokon oblúkom vrátila k maľbe pastelom a textilným kolážam. Jej maliarska spontánnosť sa najviac prejavovala v krajinomaľbe a biblických motívoch. Tu autorka naplno realizovala svoj záujem o harmóniu vzťahu farby a svetla. V období rokov 1958 – 1962 namaľovala takmer sto obrazov dnes už zaniknutej dunajskej krajiny,“ hovorí kurátorka výstavy Alena Piatrová.
Nedávno zrekonštruovaný sakrálny priestor Kostola Panny Márie Snežnej na Kalvárii v Bratislave vytvára dôstojný rámec na prezentáciu časti cyklu Loretánskych litánií, ktorú sa  podarilo pripraviť s podporou Farnosti Panny Márie Snežnej. Záštitu nad podujatím prevzal Mons. Jozef Haľko, pomocný biskup bratislavskej arcidiecézy.

Vernisáž : 25. septembra 2026 o 19.00 
Kurátorka : PhDr. Alena Piatrová, PhD.
Literárne a hudobné soirée : 3. októbra 2026 o 19.00 
Miesto : Kostol Panny Márie Snežnej na Kalvárii v Bratislave

Organizátori : Klement Trizuljak, akad. mal. Marek Trizuljak, FORFEST KROMĚŘÍŽ 2026
Kontakt : Mgr. art. Pavla Lazárková Trizuljaková, PhD., 0904880323, pavla.lazarkova@gmail.com
Podujatie sa koná s podporou Bratislavského samosprávneho kraja. Zahraničnú spoluprácu umožnila podpora organizátorov festivalu FORFEST 2026 v Kroměříži.

